Seun (9) red paramedikus se lewe twee keerCorné Kruger (9) Foto: Facebook “Dit was ŉ splitsekonde, dalk selfs minder – Phulani het verstik en het sy keel met albei hande vasgegryp omdat hy nie kon asem kry nie. Corné kon die angs op sy gesig sien en hy het sy instink gevolg: twee harde houe op sy rug was genoeg om sy lugweg weer oop te kry.” Toe gebeur dit vir ŉ tweede keer en Corné Kruger (9) slaan toe wéér vir Phulani (23), die paramedikus, kliphard op die rug. Kruger, ŉ skoolkind van KwaZulu-Natal, maak wyd opslae op sosiale media, nadat hy onlangs ŉ paramedikus se lewe twee keer in die bestek van minder as ŉ uur gered het. Joe Kruger, Corné se pa, het aan Maroela Media vertel sy seun is gereeld saam met hom by sy private ambulansdiens. “Hy is so baie daar, dat hy al pelle met die paramedici gemaak het,” vertel hy. Corné was op dié dag ook doenig daar toe hy Phulani ŉ lietsjie aangebied het. Phulani was op die telefoon besig en het per ongeluk die pit ingesluk. Hy het paniekbevange geraak toe hy nie asem kon kry nie en het sy keel vasgegryp. “Corné het hom onmiddellik op die rug geslaan en die pit het losgekom. Dit was nie lank nie, toe gebeur presies dieselfde. Corné het hom weer geslaan en die pit het weer los gekom.” Volgens Joe het hulle aanvanklik nie die storie geglo toe Corné hy dit aan hom en sy vrou en hul dogter (12), oorvertel het nie. “Kinders maak mos maar groot stories op. Ons het dit maar afgelag. Dit is eers later, toe Phulani kom vertel het dit het werklik gebeur, dat ons besef het hoe wonderlik dit eintlik is.” Joe sê albei sy kinders is opgelei om kardiopulmonêre resussitasie uit te voer en kry gereeld saam met die res van die paramedici wat vir die ambulansdiens werk, opleiding. “Hulle is inderwaarheid so goed opgelei, dat my dogter op ŉ bloedjong ouderdom vir my personeel tydens ŉ oefening gesê het hulle doen ŉ sekere taak verkeerd en nie met die regte toerusting nie. Hulle was baie suur toe ek sê sy is reg. Hulle is nie normale kinders nie,” lag hy. Joe sê albei sy kinders sal waarskynlik in die mediese veld werk wanneer hulle groot is. “My ma, pa, my vrou en ek werk in dié bedryf en die kinders het ook ŉ natuurlike aanvoeling daarvoor. Ons sal hulle egter in enigiets ondersteun.”